Fosfid hlinitý

Fosfid hlinitý alebo fosfid hliníka (AlP) je anorganická zlúčenina fosforu a hliníka. Používa sa ako polovodič s veľkým odstupným pásmom a ako pesticíd. Ide o bezfarebnú tuhú látku, bežne sa však predáva v podobe sivozelenožltého prášku, ktorý má svoju farbu vplyvom nečistôt vzniknutých hydrolýzou a oxidáciou.

 Vlastnosti 
Kryštály fosfidu hlinitého sú tmavosivé až tmavožlté a majú sfaleritickú štruktúru. Mriežková konštanta pri 300 K je 5,4510 Å. Tieto kryštály sú termodynamicky stabilné až do 1000 °C.Wayne E. White and A. H. Bushey(1953)."Aluminum Phosphide". Inorg. Synth.4: 23–25. .

S vodou a kyselinami fosfid hlinitý reaguje za uvoľnenia fosfánu:

AlP + 3 H2O → Al(OH)3 + PH3
AlP + 3 H+ → Al3+ + PH3

 Príprava 
Fosfid hlinitý sa syntetizuje priamo z prvkov (kombinačná reakcia):White, Wayne E.; Bushey, A.H.(1944)."Aluminum Phosphide – Preparation and Composition". J. Am. Chem. Soc.66(10). 
4 Al + P4 → 4 AlP

Fosfid hlinitý je nutné chrániť pred akýmikoľvek zdrojmi vlhkosti, pretože pri kontakte s ňou sa uvoľňuje vysoko toxický plynný fosfán.

 Použitie 
 Pesticíd 
Fosfid hlinitý sa používa ako rodenticíd, insekticíd a fumigant pre ochranu uskladneného zrna. Usmrcuje malé škodlivé cicavce, napríklad hlodavce a krtovité. Tablety alebo pelety obsahujú typicky aj ďalšie chemikálie, ktoré uvoľňujú amoniak, aby sa znížilo riziko samovznietenia alebo výbuchu plynného fosfánu.

Fosfid hlinitý sa používa ako fumigant aj požerový pesticíd. Pri rodenticídnom použití sú pelety vyrobené zo zmesi obsahujúce fosfid hlinitý a potravu pre hlodavce. Kyselina v tráviacom trakte reaguje s fosfidom za vzniku toxického fosfánu. Podobne sa používajú aj fosfid zinočnatý a vápenatý. Hydrolýza prebieha podľa tejto rovnice:

2 AlP + 6 H2O → Al2O3∙3 H2O + 2 PH3

Ako fumigant sa používa tam, kde použitie iných pesticídov nie je praktické a kde je potrebné ošetriť inštalované konštrukcie, napríklad v lodiach, v lietadlách alebo v silách. Priestor je potrebné účinne zabaliť alebo uzavrieť do plynotesného obalu, aby plynný fosfán neunikal von. Fumiganty sa aplikujú aj priamo do nôr hlodavcov.Buckle, Alan. „Rodenticides“ 

Vzhľadom na toxicitu sa fosfid hlinitý používa na samovraždy. Spôsobil aj úmrtia pri neúmyselných otravách, napríklad v Saudskej Arábii a v USA. V Iráne je známy ako „ryžová tableta,“ pretože sa používa na ochranu ryže. Viedol tu k mnohým incidentom so smrteľnými následkami (či už pri nehode alebo úmyselne). Iránska organizácia forenznej medicíny vedie kampaň za zákaz používania tejto látky ako pesticídu. Otravy fosfidom hlinitým sa považujú aj za veľký problém indického subkontinentu.

 Polovodiče 
Fosfid hlinitý sa priemyselne využíva ako polovodičový materiál, zvyčajne v zliatine s inými binárnymi materiálmi (napr. ako AlGaInP), napríklad pre použitie v LED.D. E. C. Corbridge "Phosphorus: An Outline of its Chemistry, Biochemistry, and Technology" 5th Edition Elsevier: Amsterdam 1995. ISBN 0-444-89307-5.

 Referencie 

 Zdroj 

Hlinitý
Kategória:Zlúčeniny hliníka
Kategória:Polovodičové materiály
Kategória:Anorganické insekticídy
Kategória:Rodenticídy